Document ID: 32014R0783

NARIADENIE RADY (EÚ) č. 783/2014
z 18. júla 2014,
ktorým sa mení nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 215,
so zreteľom na rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (1),
so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
keďže:
(1)
Nariadením Rady (EÚ) č. 269/2014 (2) sa vykonávajú určité opatrenia ustanovené v rozhodnutí 2014/145/SZBP a ustanovuje sa zmrazenie finančných prostriedkov a hospodárskych zdrojov určitých fyzických osôb zodpovedných za aktívnu podporu alebo vykonávanie činností alebo politík, ktorými sa narúša alebo ohrozuje územná celistvosť, zvrchovanosť a nezávislosť Ukrajiny, alebo stabilita alebo bezpečnosť Ukrajiny, alebo ktorými sa kladú prekážky práci medzinárodných organizácií na Ukrajine, ako aj fyzických alebo právnických osôb, subjektov alebo orgánov, ktoré sú s nimi spojené, alebo právnických osôb, subjektov alebo orgánov na Kryme alebo v Sevastopole, ktorých vlastníctvo sa previedlo v rozpore s ukrajinským právom, alebo právnických osôb, subjektov alebo orgánov, ktoré mali prospech z takéhoto prevodu.
(2)
Európska rada sa 16. júla 2014 dohodla, že rozšíri reštriktívne opatrenia s cieľom zamerať sa na subjekty, a to aj z Ruskej federácie, ktoré materiálne alebo finančne podporujú konanie, ktoré narúša alebo ohrozuje zvrchovanosť, územnú celistvosť a nezávislosť Ukrajiny.
(3)
Rada 18. júla 2014 prijala rozhodnutie 2014/475/SZBP (3), ktorým sa mení rozhodnutie 2014/145/SZBP a ustanovujú sa zmenené kritériá na uvedenie na zozname, s cieľom umožniť uvedenie právnických osôb, subjektov alebo orgánov, ktoré materiálne alebo finančne podporujú konanie, ktoré narúša alebo ohrozuje zvrchovanosť, územnú celistvosť a nezávislosť Ukrajiny.
(4)
Táto zmena patrí do rozsahu pôsobnosti zmluvy, a preto je na jej vykonávanie potrebné regulačné opatrenie na úrovni Únie, najmä v záujme zabezpečenia jej jednotného uplatňovania vo všetkých členských štátoch.
(5)
S cieľom zabezpečiť, aby boli opatrenia ustanovené v tomto nariadení účinné, by toto nariadenie malo nadobudnúť účinnosť okamžite,
PRIJALA TOTO NARIADENIE:
Článok 1
Článok 3 ods. 1 nariadenia (EÚ) č. 269/2014 sa nahrádza takto:
„1. V prílohe I sa uvádzajú:
a)
fyzické osoby zodpovedné za konanie alebo politiky, ktorými sa narúša alebo ohrozuje územná celistvosť, zvrchovanosť a nezávislosť Ukrajiny, alebo stabilita alebo bezpečnosť Ukrajiny, alebo ktorými sa kladú prekážky práci medzinárodných organizácií na Ukrajine, aktívne takéto činnosti alebo politiky podporujú alebo ich vykonávajú, ako aj fyzické alebo právnické osoby, subjekty alebo orgány, ktoré sú s nimi spojené;
b)
právnické osoby, subjekty alebo orgány, ktoré materiálne alebo finančne podporujú konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny, alebo
c)
právnické osoby, subjekty alebo orgány na Kryme alebo v Sevastopole, ktorých vlastníctvo sa previedlo v rozpore s ukrajinským právom, alebo právnické osoby, subjekty alebo orgány, ktoré mali prospech z takéhoto prevodu.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. júla 2014

Labels: 18
11
5